Hofaansoek oor drankverbod gaan voortArgieffoto (Foto: Unsplash) Vinpro, wat meer as 2 500 Suid-Afrikaanse wynprodusente, kelders en belanghebbendes verteenwoordig, gaan ondanks die gedeeltelike opheffing van die alkoholverbod voort met sy dringende hofaansoek. Volgens Vinpro gaan hy voort met die hofaansoek om die wyse waarop ŉ alkoholverbod ingestel word, te betwis. Vinpro wil ook enige toekomstige ontwrigting vir die wynbedryf en sy waardeketting weens ŉ toename in Covid-19-gevalle en -hospitalisering probeer vermy. Pres. Cyril Ramaphosa het Maandagaand aangekondig dat die algehele verbod op die verkoop van alkohol gedeeltelik opgehef word. Hiervolgens mag aksynsvrye winkels, geregistreerde wynmakerye, wynplase, klein brouerye en klein distilleerders alkohol verkoop vir verbruik weg van die perseel tydens hul gewone gelisensieerde bedryfsure. “In die afwesigheid van kudde-immuniteit, wat moontlik teen einde 2021 in Suid-Afrika bereik kan word of nie, vrees ons dat die nasionale regering weer ŉ landwye verbod op die plaaslike verkoop van drank sal instel wanneer ŉ derde of vierde vlaag infeksies die land tref. Daarom sal Vinpro die manier waarop hierdie verbod opgelê word, betwis.” Na aanleiding van die gedeeltelike opheffing van die drankverbod het Vinpro op aanbeveling van sy regspan besluit om nie met sy dringende aansoek om ŉ tussentydse interdik vir die opheffing van die drankverbod in die Wes-Kaap voort te gaan nie. “Ons is ingelig dat die saak nie kan voortgaan nie, soos bevestig met die verteenwoordigers vir die regering, aangesien die hof dit nie meer as uiters dringend sal beskou nie weens die gedeeltelike opheffing van die drankverbod.” Vinpro beskou die saak egter steeds as dringend en wag nou op ŉ nuwe en spoedige datum wanneer die hofaansoek met betrekking tot die manier waarop die drankverbod ingestel word, aangehoor sal word.